CELEX: 32020R0763
Language: bg
Date: 2020-06-09 00:00:00
Title: Регламент (ЕС) 2020/763 на Комисията от 9 юни 2020 година за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на трикалциев фосфат (E 341 iii) (текст от значение за ЕИП)

10.6.2020   
               
               
                  BG
               
               
                  Официален вестник на Европейския съюз
               
               
                  L 182/8
               
            
         РЕГЛАМЕНТ (ЕС) 2020/763 НА КОМИСИЯТА
         от 9 юни 2020 година
         за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на трикалциев фосфат (E 341 iii)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,
         като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
         като има предвид, че:
         
                     (1)
                  
                  
                     С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
                  
               
                     (2)
                  
                  
                     Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
                  
               
                     (3)
                  
                  
                     На 28 септември 2018 г. бе подадено заявление за изменение на спецификациите на добавката в храните трикалциев фосфат (E 341 iii). На държавите членки беше предоставен достъп до заявлението в съответствие с член 4 от Регламент (ЕО) № 1331/2008.
                  
               
                     (4)
                  
                  
                     Спецификациите на Съюза понастоящем предвиждат, че трикалциевият фосфат (E 341 iii) се получава при неутрализация на фосфорна киселина с калциев хидроксид. Заявителят поиска като алтернатива да бъде включена и неутрализация с калциев карбонат.
                  
               
                     (5)
                  
                  
                     Според заявителя калциевият хидроксид се получава чрез калциниране на калциев карбонат, което може да се избегне, ако като изходен материал се използва директно калциев карбонат. Заявителят твърди, че основното предимство на използването директно на калциев карбонат е намаляването на необходимата за производството енергия, което води до по-устойчив производствен процес. Според заявителя и двата производствени процеса водят до един и същ краен продукт — трикалциев фосфат (E 341 iii), т.е. който не съдържа други примеси освен посочените в Регламент (ЕС) № 231/2012.
                  
               
                     (6)
                  
                  
                     Заявлението бе разгледано от работната група на правителствените експерти по добавките. Като взе предвид предоставената от заявителя информация, както и становището, получено от посочената работна група, Комисията счете, че предложеното изменение на спецификациите за трикалциев фосфат (E 341 iii) няма вероятност да окаже въздействие върху здравето на човека.
                  
               
                     (7)
                  
                  
                     Тъй като използването на калциев карбонат като алтернатива на калциевия хидроксид в производствения процес на трикалциев фосфат (E 341 iii) представлява актуализация на списъка на Съюза, която няма вероятност да окаже въздействие върху здравето на човека, не е необходимо да се изиска становището на Европейския орган за безопасност на храните в съответствие с член 3, параграф 2 от Регламент (ЕО) № 1331/2008 и спецификациите следва да бъдат изменени.
                  
               
                     (8)
                  
                  
                     Поради това приложението към Регламент (ЕС) № 231/2012 следва да бъде съответно изменено.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент (ЕС) № 231/2012 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  ОВ L 354, 31.12.2008 г., стр. 1.
         
            (3)  Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).
      
      
         
            ПРИЛОЖЕНИЕ
            В приложението към Регламент (ЕС) № 231/2012 във вписването за „Е 341 iii) трикалциев фосфат“ определението се заменя със следното:
            
               
                           „Определение
                           
                        
                        
                           Трикалциевият фосфат се състои от променлива смес от калциеви фосфати, получени при неутрализация на фосфорна киселина с калциев хидроксид или калциев карбонат и има приблизителен състав 10CaΟ·3P2O5·Η2O“